Hiér neem misdaad afDie Wes-Kaapse regering sê sy program vir die bevordering van wetstoepassing (Leap) werp vrugte af in die bekamping van misdaad. (Foto: Verskaf) Terwyl alle soorte misdaad landwyd in die tweede kwartaal skerp toegeneem het, het die moordsyfer by polisiestasies in enkele probleemgebiede in Kaapstad afgeneem. Die Wes-Kaapse regering sê nou dié afname kan aan sy program vir die bevordering van wetstoepassing (Leap) toegeskryf word. Die moordsyfer het tussen September en Julie vanjaar in Mfuleni (32%), Kraaifontein (16%), Gugulethu (16%), Harare (4%), Khayelitsha (9%) en Samora Machel (8%) afgeneem vergeleke met dieselfde tydperk verlede jaar. Kontakmisdade het ook by van hierdie stasies afgeneem. “Inwoners verwag toenemend van ons om hulle veiliger te hou. As ons na die misdaadstatistieke van vandag kyk, is dit bemoedigend om te sien dat ons geteikende misdaadvoorkomingsbenadering werk, ten spyte van ŉ baie kommerwekkende nasionale prentjie,” het Geordin Hill-Lewis, Kaapstad se burgemeester, Woensdag gesê. “Hoewel daar baie polisiebeamptes is wat hardwerkend en toegewyd is, ontvang hulle eenvoudig nie die ondersteuning wat hulle nodig het nie. Dit is hoekom ons in meer kapasiteit vir ons eenhede belê, met nuwe toerusting en tegnologie wat daarop gemik is om ons misdaadvoorkomingsdoeltreffendheid te verhoog en ons inwoners veilig te hou.” Die Suid-Afrikaanse Polisiediens het Woensdag die misdaadstatistieke vir die tweede kwartaal bekendgemaak, wat toon dat alle kontakmisdaad tussen Julie en September vanjaar met 18,5% toegeneem het. Benewens positiewe statistieke in sommige Wes-Kaapse gebiede, gaan dit nie oral in die provinsie ewe goed nie. Gillion Bosman, die DA se woordvoerder vir gemeenskapsveiligheid in die Wes-Kaap, sê statistieke dui op ŉ algehele toename van 21,8% in kontakmisdaad, 23,6% in seksuele misdrywe, 14,1% in kontakverwante misdaad en 14,3% in eiendomsverwante misdaad. Die Kaapstad Sentraal-polistasie het die hoogste voorkoms van eiendomsverwante misdaad aangeteken met 905 voorvalle wat tussen Julie en September vanjaar aangemeld is. Die drie polisiestasies waar die meeste motorkapings landwyd aangeteken is, is in die Wes-Kaap, naamlik dié van Nyanga, Harare en Philippi-Oos. “Hierdie syfers beklemtoon verder die feit dat die nasionale regering nie polisiëring ernstig opneem in ons provinsie nie, wat beteken dat mans en vroue in blou dit toenemend moeiliker sal vind om misdaad doeltreffend te bekamp en ons gemeenskappe veilig te hou,” het Bosman gesê. “Terwyl minister Bheki Cele aangekondig het dat ongeveer 1 100 nuwe polisiebeamptes gedurende die feestyd in die Wes-Kaap ontplooi gaan word, weet ons dat die uitdagings wat die provinsie in die gesig gestaar baie meer sistemies is.”